
Nr. 2
Izglītojamo mācību sasniegumu vērtēšanas kārtība 

Tukuma Vakara un neklātienes vidusskolā
izdoti saskaņā ar 

Vispārējās izglītības likuma 

10.panta trešās daļas 2.apakšpunktu un 

Tukuma Vakara un neklātienes vidusskolas 

nolikuma 66.punktu
I. Vispārīgie jautājumi
1. Šie noteikumi nosaka Tukuma Vakara un neklātienes vidusskolas (turpmāk tekstā – Skola) izglītojamo mācību sasniegumu vērtēšanas kārtību.
2. Izglītojamo sasniegumus Skolā vērtē atbilstoši valsts pamatizglītības standartā un valsts vispārējās vidējās izglītības standartā noteiktajiem vērtēšanas pamatprincipiem.
3. Izglītojamo mācību sasniegumu vērtēšanas mērķis ir sniegt objektīvu un profesionālu izglītojamo mācību sasniegumu raksturojumu, kas sekmētu katra izglītojamā sabiedriskajai un individuālajai dzīvei nepieciešamo zināšanu un prasmju apguvi un izpratni par mācīšanās panākumiem.

4. Izglītojamo mācību sasniegumu vērtēšanas uzdevumi:

4.1. noteikt katra izglītojamā zināšanas, prasmes un attieksmes; 

4.2. nepieciešamības gadījumā veikt mācību procesa korekciju izglītojamā mācību sasniegumu uzlabošanai;

4.3. motivēt izglītojamo pilnveidot savus mācību sasniegumus;

4.4. sekmēt izglītojamo līdzatbildību par mācību rezultātiem, veicinot izglītojamo pašvērtēšanas prasmju attīstību.

II. Mācību sasniegumu vērtēšanas formas un metodiskie paņēmieni
5. Mācību sasniegumu vērtēšanas veidus, formas, metodiskos paņēmienus, pārbaudījumu apjomu, skaitu, izpildes laiku un vērtēšanas kritērijus nosaka attiecīgā mācību priekšmeta skolotājs, ievērojot attiecīgā mācību priekšmeta saturu un Skolā īstenoto izglītības programmu.
6. Mācību sasniegumu vērtēšana Skolā var tikt organizēta mutiskā, rakstiskā, praktiskā vai kombinētā formā.
7. Mācību sasniegumu vērtēšanas veidi Skolā ir šādi:
7.1. ievadvērtēšana mācību procesa sākumā pirms temata vai mācību priekšmeta apguves, nosakot izglītojamo apgūto zināšanu un prasmju apguves līmeni, lai pieņemtu lēmumu par turpmāko mācību procesu;
7.2. kārtējā vērtēšana, nosakot izglītojamo sasniegumus, lai uzlabotu tos mācību procesa laikā, saskaņotu mācību procesa norisi, mācību mērķa un izmantoto mācību metožu savstarpējo atbilstību, veicinātu izglītojamo pašnovērtēšanas prasmes un atbildību;
7.3. noslēguma vērtēšana, nosakot izglītojamo zināšanu un prasmju apguves līmeni temata vai loģiskas temata daļas, semestra, mācību gada vai izglītības pakāpes noslēgumā.
8. Mācību sasniegumu vērtēšanā Skolā izmanto daudzveidīgus metodiskos paņēmienus atbilstoši mācību procesā izmantotajām mācību metodēm:

8.1. ievadvērtēšanā – novērošana, saruna, aptauja, uzdevumu risināšana vai tamlīdzīgs metodiskais paņēmiens;

8.2. kārtējā vērtēšanā – novērošana, saruna, aptauja, uzdevumu risināšana, darbs ar tekstu, laboratorijas darbs, eksperiments, demonstrējums, vizualizēšana, individuāls vai grupas projekts, eseja, referāts, diskusija, darbu mape, mājas darbs vai tamlīdzīgs metodiskais paņēmiens;

8.3. nobeiguma vērtēšanā – rakstisks vai kombinēts ieskaites darbs, patstāvīgi veikts laboratorijas darbs, pētniecisks darbs, domraksts, eseja, referāts, apjomīgs mājas darbs, prezentācija, individuāls vai grupas projekts, darbu mape vai tamlīdzīgs metodiskais paņēmiens.

III. Kārtējā vērtēšana

9. Kārtējo vērtēšanu veic mācību temata apguves laikā. Kārtējās vērtēšanas veidu, skaitu, izpildes laiku un vērtēšanas kritērijus nosaka skolotājs atkarībā no pārbaudes mērķiem un klases sagatavotības. 

10. Izglītojamo mācību sasniegumu kārtējai vērtēšanai lieto vērtējumus “ieskaitīts” vai “neieskaitīts”. Klases žurnālā vērtējums ierakstāms, lietojot apzīmējumus “i” vai “ni".

11. Vērtējumu “ieskaitīts” izglītojamais var iegūt par pareizi veiktu darbu vai darba daļu, kuras apjomu nosaka skolotājs.

12. Kārtējām pārbaudēm izmantojamas mutvārdu (pārrunas; diskusijas; līdzdalība semināros, eksperimenta vai demonstrējuma skaidrojumos; atbildes uz jautājumiem u.c.) un rakstveida (tests, atbildes uz jautājumiem, mājas darbi, laboratorijas darbi, referāti, īslaicīgi (tematiski) projekti u.c.) metodiskos paņēmienus.

13. Kārtējās pārbaudes nevar uzskatīt par nobeiguma pārbaudes sastāvdaļu, tāpēc vērtējumi “ieskaitīts” vai “neieskaitīts” to neietekmē. Semestra vai gada vērtējumu tie var ietekmēt tajos gadījumos, kad izšķiras vērtējums un jāņem vērā izglītojamā attieksme pret mācībām.

14. Kārtējo vērtēšanu var neveikt izglītojamajiem, kuri izglītības programmu apgūst tālmācības formā.
IV. Obligātās ieskaites kā noslēguma vērtēšanas veids
15. Noslēguma vērtēšana, nosakot izglītojamo mācību sasniegumus mācību satura temata vai loģiskas temata daļas noslēgumā, tiek īstenota obligāto ieskaišu veidā.
16. Ar obligātajām ieskaitēm tiek novērtētas izglītojamā zināšanas, praktiskā darbība, izglītojamā prasmes izmantot zināšanas nestandarta situācijās un izglītojamā radošā darbība.
17. Obligāto ieskaišu skaitu mācību priekšmetā nosaka attiecīgā mācību priekšmeta skolotājs, un tas nedrīkst būt mazāks par 2 (divām) ieskaitēm semestrī.

18. Obligāto ieskaišu norises laiku katrs mācību priekšmeta skolotājs katra semestra pirmajās divās nedēļās saskaņo ar Skolas direktora vietnieku mācību darbā.
19. Katras obligātās ieskaites izpildes metodisko paņēmienu nosaka attiecīgā mācību priekšmeta skolotājs.
20. Izglītojamā mācību sasniegumus obligātajās ieskaitēs vērtē 10 ballu skalā.
21. Ja līdz mācību semestra beigām nav iespējams novērtēt izglītojamā mācību sasniegumus (izglītojamais semestra laikā nav veicis visas vai kādu no obligātajām ieskaitēm, nav iesniedzis mācību priekšmeta skolotājam obligātās ieskaites darbu, iesniegtais obligātās ieskaites darbs ir identisks cita izglītojamā iesniegtajam darbam, obligātās ieskaites darbs ir plaģiāts), mācību priekšmeta skolotājs klases žurnālā obligāto ieskaišu vērtējumu vietā lieto apzīmējumu "n/v" (nav vērtējuma).
22. Ja izglītojamais šo noteikumu 21.punktā minētajā gadījumā nav ieguvis vērtējumu par pirmā semestra obligātajām ieskaitēm, bet tomēr veic un iesniedz mācību priekšmeta skolotājam novērtējamas obligātās ieskaites par pirmo semestri otrā mācību semestra laikā, mācību priekšmeta skolotājs klases žurnālā attiecīgo obligāto ieskaišu vērtējumu ailēs apzīmējuma "n/v" (nav vērtējuma) vietā ieraksta saņemto vērtējumu ballēs.

23. Obligātajās ieskaitēs iegūtais vērtējums tiek izmantots semestra vai pēcpārbaudījuma vērtējuma iegūšanai.

V. Izglītojamo mācību sasniegumu vērtējums semestrī un mācību gadā

24. Izglītojamais saņem vērtējumu semestrī un mācību gadā pēc visu obligāto ieskaišu veikšanas. Mācību priekšmeta skolotājam ir tiesības izlikt vērtējumu semestrī pēc vismaz divu obligāto ieskaišu izpildes, ja attaisnojamu apstākļu dēļ izglītojamajam nav bijis iespējams nokārtot visas attiecīgā semestra obligātās ieskaites.
25. Ja līdz mācību semestra beigām izglītojamais nav veicis obligātās ieskaites atbilstīgi šo noteikumu 24.punktā noteiktajam, tad mācību priekšmeta skolotājs klases žurnālā semestra vērtējumu ailē lieto apzīmējumu "n/v" (nav vērtējuma).
26. Ja izglītojamais šo noteikumu 25.punktā minētajā gadījumā nav ieguvis vērtējumu par pirmo semestri, bet tomēr veic un iesniedz mācību priekšmeta skolotājam novērtējamas obligātās ieskaites par pirmo semestri otrā mācību semestra laikā, mācību priekšmeta skolotājs klases žurnālā pirmā semestra vērtējumu ailē apzīmējuma "n/v" (nav vērtējuma) vietā ieraksta saņemto vērtējumu ballēs.
27. Vērtējumu mācību priekšmetā gadā nosaka, ņemot vērā pirmā un otrā semestra vērtējumu, kā arī normatīvajos aktos noteiktajos gadījumos pēcpārbaudījumu vērtējumu.

28. Ja līdz mācību gada beigām izglītojamais nav veicis obligātās ieskaites atbilstīgi šo noteikumu 24.punktā noteiktajam un nav ieguvis vērtējumu vienā no mācību semestriem , tad mācību priekšmeta skolotājs klases žurnālā mācību gada vērtējumu ailē lieto apzīmējumu "n/v" (nav vērtējuma).
29. 7. - 8.klašu un 10. – 11.klašu izglītojamajiem, kuru mācību sasniegumu gada novērtējums atbilstoši izglītības programmas mācību plānam attiecīgajā klasē kādā no mācību priekšmetiem ir zemāks par 4 ballēm vai nav iegūts, tiek noteikti papildu mācību pasākumi un pēcpārbaudījumi.

30. 9. un 12.klašu izglītojamajiem vērtējums pirmajā un otrajā semestrī, un mācību gadā visos mācību priekšmetos atbilstoši attiecīgās izglītības programmas mācību plānam jāsaņem līdz Ministru kabineta noteiktajai attiecīgā mācību gada pēdējai mācību dienai. 

VI. Noslēguma jautājumi

31. Šie noteikumi stājas spēkā 2013.gada 17.septembrī.

32. No 2013.gada 17.septembra uzskatīt par spēku zaudējušiem Skolas direktora 2009.gada 27.augustā apstiprinātos noteikumus Nr.3 „Izglītojamo mācību sasniegumu vērtēšanas kārtība Tukuma Vakara un neklātienes vidusskolā”.

